钦定古今图书集成/方舆汇编/职方典/第1455卷 > 《西南备边录序》阙名
## 钦定古今图书集成/方舆汇编/职方典/第1455卷 > 《西南备边录序》阙名

唐太和四年十月戊申，制诏兵部侍郎臣德裕，节度
剑南西川。维蜀西控戎索，南接蛮服。昔在中叶，武克
不刚，蟊贼内讧，蛇豨荐食，表撑里拓，犹惧侵轶，未阴
绸户，莫急二边。于是先事候情，并谋合智，料敌势，扼
地险，计军实，而《备边录》作焉。即十三卷之简，见万里
外之情，所以制胜无形，销患未萌也，兹不可无序。夫破敌于一方，其策易；备敌于多方，其谋囏。朔方既城，
薄伐于西，文王其勤也；𤞤狁既攘，鞫旅于南，宣王之
武也。鍼芒泻气，螘穴溃堤，智虑不周，捍防不密，则疆
场之虞，不生所备，而生所玩。吁可惧哉！然山川扼塞，
非图莫见；兵财盈虚，非书莫著。是故军防有录，撰于
天宝。《九州别录》，上于正元。《御彝新录》，奏于元和，元振
述安边之策，敬舆条备边之失，“前英后杰，帷筹幄画，
详已然之变，忽未动之忧，寝薪为安，折柳为固，猷之
不远，寇将生心。德裕身佩西陲之任，得不为南鄙虑
乎？方唐盛际，德威溥畅，北糜突厥，东憺辽海，穷发反
景，悉主悉臣，文恬武嬉，丧羊于易。吐彝开衅，河陇失
险，缔从南诏，协力谋”我。岷江饮马，倚为先锋，并络坤
垠，我圉孔棘。有守曰皋，凿青谿道。要结蛮好，犄鹿效
顺。纂集事状，为卷十七。质币结辙，闿户诲盗。戎胆虽
詟，蛮祸始萌。径入成都，如升虚邑。唐之君臣，日旰食
矣。畴咨良翰，矫失刷耻。爰命德裕，抗旌秉钺。葺残奋
怯，改纪其政。乃建筹边之楼。凡险要与蛮相入者图
之左，与戎密迩者图之右，而部落溃餫靡不察。乃立
雄边之军，其精兵曰“南燕”及“连弩”，骑士曰“飞星”及“突
骑”，而农战器械，靡不饬。大度孰制城以仗义？《荣经》孰
控城以御侮？《西山》孰厄城以柔远？复卭崃关，徙越巂
治，而蛮之齿寒。怛谋纳款，维州归璧，而彝之气夺，犹
虑敌去而备弛也。兵将粮械之数，城镇种落之名，岁
计经用之目，讲求利病，辑为一书，诸郡故实，外彝情
状，胪分缕析，灿如指掌。刱立陴垒，成以朱书，总绘小
图，标之首卷，而第四卷序维州本永，尤悉书成于太
和六祀。迨会昌中，秉国之钧，始奏上之，观诸文集，犹
有可考。二边方骚而金汤之，二敌孔炽而霆雷之，匪
硕画沈几，曷克臻兹。藏之禁严，副在边陲，日戒夕惕，
庶克有定。大中而后，慆忧好暇，怀燕安之毒，玩鸷击
之形。河湟归疆，西顾无骑𡏖矣。厉阶之梗，惟蛮为甚。
餂糠及米，繇剑而岭。乾符之季，有臣云虔，自邕管涉
川陆四十七程，至善阐，以《南诏录》三卷献于朝。吁！德
裕之录，以蜀备蛮，藩篱之寇也；云虔之录，以邕备蛮，
则闯然入户庭矣。忧先于事，事至而忧，奚翅铢石之
差与？据往鉴新，不可不毖患于微眇也。《易》之《蹇》曰：“利
西南，必有六二，匪躬之臣，而后能济蹇难。”德裕以之。
按《唐·艺文志》，是录列在兵书，今《馆阁书目》存者一卷，
馀轶不存。我思古人，爱莫起之，抚陈编而三叹。谨序。